Միքայել Օրդյան

Միքայել Բախշիի Օրդյան (), հայ խորհրդային քիմիկոս, քիմիական գիտությունների դոկտոր (1968), պրոֆեսոր (1970), ՌԴ բնական գիտությունների ակադեմիայի ակադեմիկոս (2000)։ ԽՄԿԿ անդամ 1953 թվականից։

Կենսագրություն 
Ծնվել է 1928 թվականի սեպտեմբերի 27-ին, Գորիս քաղաքում։ 1953 թվականին ավարտել է Երևանի համալսարանի քիմիայի ֆակուլտետը։

Աշխատանքային գործունեություն 
Աշխատել է ՀԽՍՀ ԳԱ օրգանական քիմիայի և հայ-քիմնախագիծ (1959–1968, Երևան) ինստիտուտներում։ 1969 թվականից Երևանի բժշկական ինստիտուտի օրգանական և ֆիզկոլոիդ քիմիայի (1980 թվականից՝ դեղագործական, թունաբանական, օրգանական և ֆիզկոլոիդ քիմիայի) ամբիոնի վարիչն է։

Կազմակերպել (1976) և ղեկավարում է ամբիոնի ճյուղային լաբորատորիան։

Հիմնական աշխատանքներ 
Հիմնական աշխատանքները նվիրված են պենտենների հիդրոկոնդենսման, ածխաջրածինների կարբալկօքսիլման ռեակցիաների հետազոտմանը։ Մշակել է ճյուղավորված կարբոնաթթուների ստացման բարձր ճնշումներ չպահանջող եղանակ։ Առաջարկել է սինթետիկ կաուչուկի թափոններից (սպիրտի և պոլիվինիլացետատի արտադրության թափոններից) քացախաթթվի և մեթանոլի ստացման եղանակներ (1960 թվականին ներդրվել է Սևերո–Դոնեցկի քիմիական կոմբինատում՝ տարեկան 50 հազար տոննա)։

Զբաղվում է կենսաբանորեն ակտիվ պորֆիրինների սինթեզով և ուսումնասիրությամբ։ Աշխատակիցների հետ սինթեզել է արյան ճնշումը և պսակաձև անոթների դիմադրողականությունն իջեցնող և հակաջղաձգային հատկություններ ունեցող նյութեր։

Ծանոթագրություններ

Արտաքին հղումներ 
 «Հայ քիմիկոսներ. կենսագրական հանրագիտարան», Ռոմիկ Հարությունյան, Սերգեյ Գրիգորյան, Երևան, ԵՊՀ հրատ., 2021.

Հայ քիմիկոսներ
Քիմիական գիտությունների դոկտորներ
ԵՊՀ քիմիայի ֆակուլտետի շրջանավարտներ
Հայ պրոֆեսորներ
ԽՄԿԿ անդամներ